**З А П И С Н И К**

**са састанка ужег састава** **Посебне међуминистарске радне групе за израду четвртог Акционог плана за период од 2020. до 2022. године и реализацију учешћа Републике Србије у иницијативи Партнерства за отворену управу**

Састанак је одржан 6. октобра 2020. године, са почетком у 11.00 часова.

Састанку су присуствовали:

**Миодраг Глушчевић –** Стална конференција градова и општина;

**Јана Павловић** - Стална конференција градова и општина;

**Данило Родић -** Министарство државне управе и локалне самоуправе.

Састанак је реализован у складу са закључком са састанка ужег састава Посебне међуминистарске радне групе за израду четвртог Акционог плана за период од 2020. до 2022. године и реализацију учешћа Републике Србије у иницијативи Партнерства за отворену управу (у даљем тексту: Посебна радна група), одржаног 30. септембра 2020. године, поводом **предлога обавезе број 11. Креирање е – портала за праћење загађења животне средине буком и формирање јединственог регистра емитера буке**.

Узимајући у обзир активности које су већ предузете у вези са овим предлогом обавезе, на поменутом претходном састанку представници Агенције за заштиту животне средине (у даљем тексту: Агенција) истакли су као потенцијално решење за препознати проблем да се у сарадњи са Сталном конференцијом градова и општина (у даљем тексту: СКГО) креира и дистрибуира упитник јединицама локалне самоуправе којим ће се од њих прикупити одређени подаци који се тичу извора буке и других релеватних питања која би могла да интересују јавност у овој обалсти, те да затим ове прикупљене податке Агенција обради и објави у машински читљивом и геодиференцираном формату на Порталу отворених података. У складу са овим предлогом, договорен је састанак представника Министарства државне управе и локалне самоуправе и СКГО ради разматрања предлоге Агенције.

Представник **Министарства државне управе и локалне самоуправе** најпре је упознао присутне са методологија израде Акционог плана за спровођење иницијативе Партнерство за отворену управу, резултатима који су до сада постигнути и учешћу СКГО у претходним акционим плановима. Указано је и да представници 5 локалних самоуправа учествују у изради националног Акционог плана, али и да је 5 локалних самоуправа усвојило локалне акционе планове за отворену управу. Такође, укратко су представљене досадашње активности које су предузете у односу на предлог обавезе која је предмет састанка, укључујући и предлог Агенције да се прикупе и у машински читљивом формату објаве подаци о буци које поседују јединице локалне самоуправе.

Представници **СКГО** исказали су интересовање за предлог Агенције и спремност да учествују у даљим разговорима о овом предлогу. Ипак, наглашено је да треба имати у виду капацитете локалних самоуправа и чињеницу да се на локалном нивоу мали број запослених по правилу бави свим проблемима везаним за заштиту животне средине, те да је до сада акценат углавном био на питањима загађења ваздуха. У том смислу, изнета је идеја израде свеобухватне анализе капацитета и других релевантних елемената везаних за проблем буке на локалном нивоу која би послужила као полазна основа за мапирање постојећег стања и изазова са којима се у овој области суочавају локалне самоуправе.

У разговору о осталим предлозима у области животне средине који су прикупљени у оквиру консултативног процеса за потребе израде Акционог плана, представник **Министарства државне управе и локалне самоуправе** информисао је присутне да су тренутно у разматрању још два предлога – први који се односи на креирање регистра стратешких процена утицаја у животној средини и други којим би требало унапредити учешће грађана у доношењу одлука у области животне средине. Оба предлога разматрају се од стране Министарства заштите животне средине.

Представници **СКГО** напоменули су да је у току припрема обука за локалне самоуправе, уз подршку Програма Уједињених нација за развој, на тему израде стратешких процена утицаја и достављања података за потребе наведеног регистра, те да је СКГО заинтересован да ове обуке укључи као додатну активност уколико израда регистра буде укључена у финални текст Акционог плана.

**ЗАКЉУЧАК:**

**На основу дискусије са састанка постигнути су следећи договори:**

* **Министарство државне управе и локалне самоуправе пренеће став СКГО и наставити комуникацију са Агенцијом за заштиту животне средине у погледу дефинисања заједничког предлога обавезе везане за прикупљање и објављивање података локалних самоуправа о буци. По добијању коначног става Агенције у односу на могућност преузимања одговорности за спровођење обавезе од стране ове институције, одржаће се заједнички састанак представника Агенције, СКГО и Министарства државне управе;**
* **У односу на учешће СКГО у дефинисању и спровођењу обавезе везане за израду регистра стратешких процена утицаја у животној средини, Министарство државне управе и локалне самоуправе известиће СКГО о коначном ставу Министарства заштите животне средине о овом предлогу, на основу чега ће бити договорене евентуалне даље заједничке активности.**

Састанак је завршен у 12.00 часова.

Министарство државне управе

и локалне самоуправе